Kauno apskrities savivaldybės pastatas

Kauno apskrities savivaldybės pastatas – administracinės paskirties pastatas Kauno mieste, Naujamiestyje, Vytauto prospekto ir Laisvės alėjos sankirtoje, priešais Jurgio Mačiūno aikštės trikampį, Parodos gatvės įkalnę. Jame įsikūręs Kauno apskrities vyriausiasis policijos komisariatas.

Pastatytas 1933 m., projekto autorius inžinierius architektas Vytautas Landsbergis-Žemkalnis, konstruktorius Anatolijus Rozenbliumas. Pastatas yra vienas žymiausių tarpukario Kauno modernizmo architektūros statinių. Įtrauktas į Europos paveldo ženklo sąrašą, kuriam priklauso 44 Kauno architektūros objektai. 

 Istorija 
miniatiūra|200px|left|Atminimo lenta apie Laisvės kovotojų represijas per sovietų okupaciją

1932 m. birželio 2 d. „Lietuvos aidas rašė, kad Kauno apskrities savivaldybė nusipirko gatvių kampe žemės sklypą su vieno aukšto namais, kur pradžioje buvo pirmoji prezidentūra, o paskutiniu laiku – Sovietų atstovybė. Savivaldybė toje vietoje rengėsi pastatyti 5 aukštų namą, kuri talpins visos apskrities įstaigas. 

Tai buvo vienas iš didžiausių tarpukario Lietuvoje iškilusių administracinių pastatų. Jame įsikūrė apskrities valdyba, Kauno miesto ir apskrities viršininko įstaiga, Kauno miesto ir apskrities policijos vadas, Valstybės saugumo departamentas. Kiemo pusėje pastatytas dviaukštis garažas, įrengti butai vairuotojams, spaustuvė. 

Pirmaisiais Sovietų okupacijos metais pastatų kompleksas priklausė NKVD represinėms struktūroms. Per pirmąją sovietų okupaciją (1940 m.) žiauriausios NKVD egzekucijos buvo vykdomos specialiai tam pertvarkytame garaže. Šio ir vėlesnio laikotarpio saugumiečių veiklos istorija įamžinta atminimo lentoje su įrašu: „Šiame pastate SSRS saugumas / 1940-1941 m., 1944-1990 m. / kalino, kankino ir žudė / kovotojus už Lietuvos laisvę. / 1972 m. / čia buvo tardomi ir kalinami / jaunimo antisovietinio / pasipriešinimo / organizatoriai ir dalyviai.“1972 m. siejami su Kauno pavasario įvykiais po Romo Kalantos žūties.  

Nacių Vokietijos okupacijos Lietuvoje metais (1941–1944 m.) pastate buvo įsikūrusi vokiečių saugumo policijos ir saugumo tarnybos (SD) vado įstaigos centrinė būstinė.

Lietuvai atgavus Nepriklausomybę, čia veikė Lietuvos policijos įstaigos. Tai vienas iš nedaugelio Kaune esančių tokio lygio pastatų, kurie išliko nekeisdami savo funkcijos. 

XX a. pabaigoje pertvarkytas garažas. 2021–2023 m. rekonstruotas istorinis pastatas, kuris buvo pritaikytas šiuolaikiniams policijos komisariato poreikiams.Kauno policijos būstinė pakeitė veidą – sovietų užslėptos detalės nustebino net visko mačiusius architektus 15min.lt 2023-12-07Po rekonstrukcijos atidarytas Kauno VPK centrinis pastatas alfa.lt 2023-12-07 Išlikęs kultūros paveldas buvo derinamas su moderniomis policijos funkcijomis. Daug darbų atlikta pastogės patalpose, kur įkurtos naujos darbo vietos, taip pat atnaujintos pastato eksploatacijos sistemos. Teko ieškoti atitinkamos spalvos labradorito akmens, kuriuo reikėjo papildyti išlikusias akmens plokštes, siekiant išlaikyti vientisą pastato vaizdą. Kiekvienas pastato aukštas tapo išskirtinis: nuo naujai įrengtos palėpės, išsaugotos senosios areštinės erdvių su 1932-1933 m. pagamintomis kamerų durimis, viena autentiška kamera, keliomis vienutėmis, iki lubų apdailos, stiklinių blokelių sienose ar Vytį vaizduojančio vitražo. Dalį autentiškų patalpų numatyta skirti ekspozicijos paskirčiai. Rūsyje, buvusioje senojoje areštinėje, buvo planuojama įkurti nedidelį muziejų.

 Architektūra 

Pastato tūris sudėtinis, sudarytas iš stačiu kampu sujungtų dviejų korpusų, 4 aukštų su pastoge ir pusrūsiu. Jose tilpo visos apskrities savivaldybės įstaigos, įsikūrusios Laisvės al. pusėje, ir Saugumo departamentas – pastato dalyje prie Vytauto prospekto.Modernizmas ateičiai. Kauno apskrities savivaldybė Buvusi Kauno apskrities savivaldybė visit.kaunas.lt 

Pastato architektūrinė raiška sudaro solidumo ir reprezentatyvumo įspūdį, suderintos modernistinės geometrinės formos su prabanga. Fasadai patraukia dėmesį dekoratyviniais elementais: natūralaus tamsiai pilko granito akmens cokolis ir laiptai, juodo poliruoto labradorito portalai bei tamsaus dirbtinio granito piliastrai, kontrastuojantys su šviesaus granito sienomis.

 Šaltiniai 

 Nuorodos 

 Modernist Kaunas: Architecture of Optimism, 1919-1939. Nomination Dossier. 109. Kaunas County Municipality and State Security Department Building. Vytauto pr. 91

Kategorija:Kauno apskritis (1915-1950)